Predsjednice von der Leyen, 
predsjedniče Macron, 
premijeru Costa, 

dragi Europljani, 


iznimno sam ponosna što mogu nazočiti ovoj ključnoj fazi u ovom jedinstvenom procesu 
iskazivanja aktivnoga građanstva, izgradnje Europe, jačanja otpornosti naših temelja na 
promjene u budućnosti. 


Cini mi se da iz svih govora koje smo danas čuli možemo izvući jednu poruku: budućnost 
Europe još nije ispisana, a naša priča ovisi o vama, o svima nama. 


Ova je rasprava poprimila novu dimenziju 24. veljače, kada je predsjednik Putin naredio svojoj 
vojsci da pokrene invaziju na Ukrajinu. Bio je to čin srednjovjekovne agresije koji je 
promijenio svijet. 


Svijet nakon 24. veljače sasvim je drugačiji svijet. Opasniji je. A posljedično se promijenila i 
uloga Europe. Ne možemo si priuštiti daljnji gubitak vremena. 


Naš odgovor na invaziju i način na koji ćemo dalje reagirati ključni su test naših vrijednosti. 
Jedinstvo i odlučnost našeg odgovora zapanjili su kritičare i učinili nas ponosnima što smo 
Europljani. Na tome moramo temeljiti svoje daljnje djelovanje. 


No, dok ovo govorim, Ukrajina je i dalje pod napadom. Bombe i dalje odnose živote civila. 
Zene su i dalje žrtve silovanja. Milijuni ljudi morali su pobjeći, a tom se trendu ne nazire kraj. 
Ljudi su i dalje zarobljeni u tunelima pod Mariupoljem. 


Ukrajinci traže podršku Europe jer znaju ono što vam mogu potvrditi i milijuni Europljana koji 
su bili prisiljeni provesti pola stoljeća iza željezne zavjese — ne postoji alternativa Europi. 


Budućnost Europe povezana je s budućnošću Ukrajine. Prijetnja s kojom se suočavamo je 
stvarna, a posljedice neuspjeha mogli bismo skupo platiti. 


Zapitajmo se: kako će povijest pamtiti naše postupke? Hoće li budući naraštaji čitati o pobjedi 
multilateralizma nad izolacionizmom? O učvršćivanju međuovisnosti naroda i ljudi koji su 
ponosni na svoje razlike, kao što je Laura ranije spomenula, ali koji razumiju da u ovom novom 
svijetu budućnost može biti samo zajednička? 


Sve to ovisi o nama. To je naša odgovornost. Možete biti sigurni da će se Europski parlament 
boriti za jaču Europu i sve ono što Europa znači: za slobodu, demokraciju, vladavinu prava, 
pravdu, solidarnost i jednake mogućnosti. 


To znači da moramo više slušati, a manje govoriti. Ovaj postupak mora biti usredotočen na 
vas, na to da naš projekt koristi pojedincima u selima, gradovima i regijama diljem Europe. 


Europa se može ponositi svojom poviješću. Stvorili smo zajedničko tržište, osigurali uzastopna 
proširenja na nove države, prihvatili opće pravo glasa, ukinuli unutarnje granice, uspostavili 
zajedničku valutu i uvrstili temeljna prava u naše Ugovore. Naš europski projekt pokazao se 
uspješnim. Iako možda nije savršen, mi predstavljamo uporište liberalne demokracije, osobnih 


sloboda, slobode mišljenja, sigurnosti i zaštite, koje nadahnjuje milijune ljudi u Europi i diljem 
svijeta. 


Međutim, ova konferencija također pokazuje da postoji raskorak između očekivanja građana i 
onoga što Europa trenutačno može ostvariti. Zato nam je kao sljedeći korak potrebna 
konvencija. I to je ono na čemu će Europski parlament inzistirati. Neka pitanja jednostavno ne 
mogu čekati. 


Jedno od njih je obrana. Potrebna nam je nova sigurnosna i obrambena politika jer znamo da 
smo potrebni jedni drugima. Pojedinačno smo ranjivi. Ne moramo izmišljati toplu vodu u tom 
području. Možemo nadograditi postojeće saveze, umjesto da na njih gledamo kao na 
konkurenciju. 


Među tim hitnim pitanjima nalazi se i energetika. Još uvijek previše ovisimo o autokracijama. 
Još uvijek postoje energetski otoci. Moramo se međusobno podupirati u tom području kako 
bismo prekinuli ovisnost o Kremlju i ulagali u alternativne izvore energije. Očito je da energija 
iz obnovljivih izvora nije važna samo za okoliš, nego i za sigurnost. No sve to možemo postići 
samo zajedničkim snagama. 


Hitno je i pitanje klimatskih promjena, izazova naše generacije protiv kojeg se vodi globalna 
borba koju s ponosom predvodi Europa. 


Jedno od tih pitanja je i zdravlje. Moramo uzeti u obzir pouke naučene tijekom pandemije te 
povezati naše zdravstvene sustave, dijeliti informacije i udružiti resurse. Kada se dogodi 
sljedeći virus ne smijemo dopustiti da naši životi stanu. Naša prva reakcija ne smije biti 
ponovno uvođenje granica iz prošlosti. 


To vrijedi i za naš gospodarski model, u sklopu kojega moramo osigurati dovoljnu 
fleksibilnost, a da pritom ne ograničimo prostor za djelovanje budućim naraštajima, i kojim 
ćemo moći otvarati radna mjesta potrebna za napredak. 


Hitno je i pitanje migracija, kao što smo čuli u videozapisima i svjedočanstvima. I dalje nam 
je potreban sustav koji je pravedan prema onima kojima je potrebna zaštita, strog prema onima 
kojima nije i oštar prema onima koji iskorištavaju najranjivije osobe na planetu. 


Tu su i jednakost i solidarnost. Naša Europa mora ostati mjesto gdje svatko može biti ono što 
želi, gdje mjesto rođenja, spol ili seksualna orijentacija pojedinca ne utječu na njegov 
potencijal. Europa koja se zalaže za naša prava — za žene, za manjine, za sve nas. Europa u 
kojoj nitko nije zapostavljen. 


Želim da Europa bude predvodnica u svim tim područjima, kao i u mnogim drugima. Jer ako 
tu ulogu ne preuzmemo mi, preuzet će je netko drugi. 


Dragi Europljani, 
na Konferenciji o budućnosti Europe sudjelovale su stotine tisuća ljudi iz svih krajeva Europe. 


Bilo je to intenzivno iskustvo i dokaz snage participativne demokracije nakon višemjesečnih 
rasprava i žustrih debata. Zelim vam zahvaliti što vjerujete u obećanje Europe. 


Također, želim posebno zahvaliti Guyju Verhofstadtu i Dubravki Šuici te različitim 
predsjedništvima Vijeća — premijeru Costi i ministru Clementu Beauneu koji su danas s nama 
— hvala vam što ste predvodili ovaj postupak. Željela bih zahvaliti i pokojnom predsjedniku 
Davidu Sassoliju koji bi bio iznimno ponosan. Bio bi strašno ponosan. Naravno, ništa od toga 
ne bi bilo moguće bez svih naših zaposlenika. Molim vas jedan aplauz za osoblje Europskog 
parlamenta i drugih institucija koje je u sve to uložilo velik trud. Hvala vam svima što ste 
vjerovali u ovaj postupak, što ste se borili za Europu i suprotstavili cinicima. 


Lakše je biti ciničan i populist, gledati prema unutra. Ali moramo razotkriti pravo lice 
populizma, cinizma i nacionalizma: to je lažna nada koju prodaju oni koji nemaju odgovore. 
Oni koji se boje kročiti teškim i dugim putem napretka. 


Europa se nikada nije bojala. Vrijeme je da pojačamo svoje djelovanje, a ne da usporimo. 


Nalazimo se u jednom od ključnih trenutaka za europsku integraciju i nijedan prijedlog za 
promjenu ne bi trebao biti isključen. Trebali bismo prihvatiti sve postupke potrebne kako bismo 
to osigurali. 


Ušla sam u politiku kao studentica jer sam vjerovala da je mojem naraštaju mjesto u Europi. I 
dalje vjerujem u to. Ne postoji stara i nova Europa. Ne postoje velike i male države. Jasno nam 
je da su ideje jače od pukih geografskih pojmova. 


Nikada neću zaboraviti taj trenutak prije 18 godina kada je deset zemalja, uključujući i moju, 
pristupilo Uniji. Brojali smo sekunde do ponoći tog prvog svibnja i u zraku su se osjećale 
radost, nada i puka strast ljudskog vjerovanja. Građani Ukrajine, Gruzije i Moldove te zemalja 
zapadnog Balkana danas su okrenuti Europi s istim ciljem. Naravno, svaka zemlja mora slijediti 
svoj put, ali ne smijemo se bojati osloboditi potencijal Europe da promijeni živote ljudi na 
bolje, kao što je to bio slučaj s mojom zemljom. 


Naposljetku, okupili smo se ovdje na Dan Europe, u godini posvećenoj mladima, u sjedištu 
Europskog parlamenta u Strasbourgu. Ovo je mjesto najbolji simbol snage demokracije, snage 
Europe da poduzme sljedeći korak, zajedno. 


Vrijeme je da odgovorimo na zov Europe. Ovo je naš trenutak. 


Hvala. 


